Document ID: 32001R2361

Κανονισμός (ΕΚ) αριθ. 2361/2001 της Επιτροπής
της 30ής Νοεμβρίου 2001
για καθορισμό της ανώτατης τιμής αγοράς για το βόειο κρέας στο πλαίσιο του δέκατου πέμπτου μερικού διαγωνισμού σύμφωνα με τον κανονισμό (ΕΚ) αριθ. 690/2001 και για παρέκκλιση από τον εν λόγω κανονισμό
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος(1), όπως τροποποιήθηκε τελευταία από τον κανονισμό (ΕΚ) αριθ. 1512/2001, και ιδίως το άρθρο 38 παράγραφος 2(2),
τον κανονισμό (ΕΚ) αριθ. 690/2001 της Επιτροπής, της 3ης Απριλίου 2001, για τη θέσπιση ειδικών μέτρων στήριξης της αγοράς στον τομέα του βοείου κρέατος(3), όπως τροποποιήθηκε τελευταία από τον κανονισμό (ΕΚ) αριθ. 2155/2001(4),και ιδίως το άρθρο 3 παράγραφος 1,
Εκτιμώντας τα ακόλουθα:
(1) Κατ' εφαρμογή του άρθρου 2 παράγραφος 2 του κανονισμού (ΕΚ) αριθ. 690/2001, ο κανονισμός (ΕΚ) αριθ. 713/2001, της Επιτροπής(5), όπως τροποποιήθηκε τελευταία από τον κανονισμό (ΕΚ) αριθ. 2288/2001(6), σχετικά με την αγορά βοείου κρέατος βάσει του κανονισμού (ΕΚ) αριθ. 690/2001, θεσπίζει τον κατάλογο των κρατών μελών στα οποία προκηρύσσεται διαδικασία για τον δέκατο πέμπτο μερικό διαγωνισμό στις 26 Νοεμβρίου 2001.
(2) Σύμφωνα με το άρθρο 3 παράγραφος 1 του κανονισμού (ΕΚ) αριθ. 690/2001, ενδεχομένως, καθορίζεται ανώτατη τιμή αγοράς για την κατηγορία αναφοράς βάσει των προσφορών που έχουν ληφθεί, λαμβάνοντας υπόψη τις διατάξεις του άρθρου 3 παράγραφος 2 του εν λόγω κανονισμού.
(3) Λόγω της ανάγκης στήριξης, με λογικό τρόπο, της αγοράς βοείου κρέατος, πρέπει να καθορισθεί ανώτατη τιμή αγοράς στα σχετικά κράτη μέλη σε κατάλληλο επίπεδο. Λόγω των διαφορετικών επιπέδων των τιμών της αγοράς στα εν λόγω κράτη μέλη, θα πρέπει να καθοριστούν διαφορετικές ανώτατες τιμές αγοράς.
(4) Το άρθρο 4 παράγραφος 2 του κανονισμού (ΕΚ) αριθ. 690/2001 ορίζει ότι η παράδοση της ποσότητας που ανατέθηκε στο πλαίσιο κάθε διαγωνισμού πραγματοποιείται εντός των 17 ημερών από τη δημοσίευσή της ανώτατης τιμής αγοράς. Ωστόσο, κατά την περίοδο των Χριστουγέννων υπάρχει κίνδυνος να επιβραδυνθούν σημαντικά οι παραδόσεις. Πρέπει συνεπώς να προβλεφθεί ότι η παράδοση των ποσοτήτων που κατακυρώθηκαν στο πλαίσιο του δέκατου έκτου μερικού διαγωνισμού της 10ης Δεκεμβρίου 2001, θα μπορούσε να πραγματοποιηθεί έως τις 10 Ιανουαρίου 2002.
(5) Λόγω του επείγοντος χαρακτήρα των μέτρων στήριξης, επιβάλλεται η άμεση θέση σε ισχύ του παρόντος κανονισμού.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρησης βοείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η ακόλουθη ανώτατη τιμή αγοράς καθορίζεται για τον δέκατο πέμπτο μερικό διαγωνισμό της 26ης Νοεμβρίου 2001, που βασίζεται στον κανονισμό (ΕΚ) αριθ. 690/2001:
- Γερμανία: 154,50 ευρώ ανά 100 kg
- Ιρλανδία: 185,70 ευρώ ανά 100 kg
- Ισπανία: 155,85 ευρώ ανά 100 kg
- Γαλλία: 209,50 ευρώ ανά 100 kg
- Λουξεμβούργο: 165,00 ευρώ ανά 100 kg
- Βέλγιο: 161,70 ευρώ ανά 100 kg
- Πορτογαλία: 158,00 ευρώ ανά 100 kg.
Άρθρο 2
Υπό την επιφύλαξη του άρθρου 4 παράγραφος 2 του κανονισμού (ΕΚ) αριθ. 690/2001, η παράδοση της ποσότητας που ανατέθηκε στο πλαίσιο του δέκατου έκτου μερικού διαγωνισμού της 10ης Δεκεμβρίου 2001 μπορεί να πραγματοποιηθεί μέχρι την 10η Ιανουαρίου 2002 το άργότερο.
Άρθρο 3
Ο παρών κανονισμός αρχίζει να ισχύει την 1η Δεκεμβρίου 2001.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Νοεμβρίου 2001.

Labels: 2
3
17